Talle ‘rassiste’ aangekla oor Diwali-uitlatingsArgieffoto Die DA, ANC en IVP het onderneem om aanklagte aanhangig te maak teen mense wat glo rassistiese aanmerkings op sosiale media gemaak het rakende Diwali-vieringe. Haniff Hoosen, die DA se voorsitter in KwaZulu-Natal, het gesê hy gaan aanklagte aanhangig maak teen Dawie Kriel van Bluff. Kriel het glo op Facebook-geskryf: “To those idol worshippers and devil disciples who buy them in the name of religion, p*ss- off to your dark hole in the backwoods of India you d*ckhead.” Volgens Hoosen is die inskrywing haatdraend en sal die DA ŉ aanklag van crimen injuria teen Kriel aanhangig maak. East Coast Radio berig dat Kriel die inskrywing vinnig verwyder het en om verskoning gevra het. Hy het gesê hy het die aand met troeteldiere gewerk wat deur vuurwerk geaffekteer is. “Ek was so emosioneel toe ek die inskrywing gemaak het. Ek het dit vinnig uitgevee, maar dit was te laat. Ek verstaan dat dit pyn en woede veroorsaak het, maar ek wil ook graag hê hulle moet my pyn en woede verstaan toe ek met die diere gewerk het,” het Kriel aan die radiostasie gesê. Mdumiseni Ntuli, woordvoerder van die ANC, het gesê die party sal aanklagte teen verskeie individue aanhangig maak. Hy het nie gespesifiseer teen watter individue die aanklagte aanhangig gemaak gaan word nie. Die IVP het intussen ook Kriel se uitlating veroordeel. Die Daily News het intussen Dinsdag berig dat 43 troeteldiere by die DBV in die Kloof-area ingehandig is en dat twee honde dood is weens dié vieringe wat met vuurwerk gepaardgaan.